## Cultura visita el castell de Cullera per a assessorar en la intervenció de la solsida parcial de la muralla per les pluges

*** L’Ajuntament està tramitant el corresponent contracte d’emergència per a l’execució de les obres de consolidació corresponents
* La Direcció General de Patrimoni Cultural està fent visites periòdiques per a avaluar l’estat del patrimoni cultural valencià i assessorar a l’hora de monitorar les urgències causades per la riuada**

La Direcció General de Patrimoni Cultural de la Conselleria d’Educació, Cultura, Universitats i Ocupació ha visitat este matí el castell de Cullera junt amb tècnics de l’Ajuntament, per a assessorar en l’avaluació dels danys de la solsida parcial de la muralla a causa del temporal dels últims dies i assistir en la urgència de la intervenció immediata.

Arquitectes inspectors de Patrimoni de la Conselleria i tècnics de l’Ajuntament han visitat este matí el castell de Cullera per a comprovar la gravetat del despreniment. L’Ajuntament de Cullera ja està tramitant el corresponent contracte d’emergència per a l’execució de les obres de consolidació corresponents.

Esta visita se suma a altres inspeccions que s’estan fent des de la Conselleria per a avaluar l’estat del patrimoni cultural valencià i assessorar a l’hora de monitorar les urgències de la zona. Estes inspeccions s’estan realitzant tant per a actuacions d’emergència com per a valoració i prevenció de riscos en béns d’interés cultural (BIC) i altres béns protegits.

**Visites a municipis afectats**

Després de la solsida parcial de dimecres passat, tècnics de la Conselleria han assessorat en tot moment l’Ajuntament de Cullera en la intervenció d’emergència.

La visita de Cullera i la resta de les visites d’inspecció que s’estan duent a terme dins del pla d’inspeccions de la zona afectada s’estan realitzant en coordinació amb els tècnics municipals i els rectors de les esglésies, prestant especial atenció als béns d’interés cultural i altres béns protegits, i aquells immobles del patrimoni cultural dels quals es té coneixement de danys a conseqüència de la devastació.

Des de la Conselleria s’estan registrant en una base de dades tots estos danys per a conéixer el seu abast i dissenyar mesures futures de suport a la restauració dels béns del patrimoni cultural valencià.

Fecha: 15/11/2024